Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 295/12)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Niederösterreich«

Referencenummer: PDO-AT-A0221-AM01

Meddelelsesdato: 21.2.2020

BESKRIVELSE AF OG BEGRUNDELSE FOR DEN GODKENDTE ÆNDRING

Beskrivelse og begrundelse

Da fortegnelsen over vindyrkningsarealer nu forvaltes under det integrerede forvaltnings- og kontrolsystem, skal det maksimale udbytte pr. hektar justeres.

ENHEDSDOKUMENT

1. Produktets betegnelse

Niederösterreich

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

Oprindelsesbetegnelsen »Niederösterreich« kan bruges til vine og mousserende kvalitetsvine/Sekt. »Niederösterreich« fremstilles hovedsageligt som »Qualitätswein«, hvor druesaften skal have en mindstevægt på 15° Klosterneuburger Mostwaage (= 9,5 % vol.). Det virkelige minimumsalkoholindhold skal være 9 % vol., og minimumssyreindholdet skal være 4 g/l. Yderligere analytiske egenskaber fremgår af produktspecifikationen.

»Niederösterreich« produceres også med andre klassifikationer (f.eks. »Kabinett«, »Spätlese«, »Eiswein«). De forskellige jordtyper betyder, at der kan fremstilles en bred vifte af vine, fra pebret, frisk Grüner Veltliner, der er typisk for området, til kraftfulde, rige hvidvine, der lagres på træfade, og frugtagtige rødvine.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. l) Totalt indhold af svovldioxid, maksimum (i milligram pr. l)

5. Vinfremstillingsmetoder

a) Væsentlige ønologiske fremgangsmåder

Relevante restriktioner for fremstilling af vinene

Alle de ønologiske fremgangsmåder, der er godkendt til vin med en beskyttet oprindelsesbetegnelse i henhold til forordningerne (EU) 2019/934 og (EU) 2019/935, er tilladt for oprindelsesbetegnelsen »Niederösterreich«, bortset fra behandling med kaliumsorbat og dimethyldicarbonat. Vinene kan afsyres i henhold til forordningerne (EU) 2019/934 og (EU) 2019/935. Forbundsministeren for landbrug, regioner og turisme træffer beslutning om eventuel syring afhængig af klimaforholdene i vækstsæsonen. Betingelserne for eventuel syring er i dette tilfælde omfattet af forordningerne (EU) 2019/934 og (EU) 2019/935.

De særlige ønologiske fremgangsmåder (inklusive tilsætning) er afledt af den valgte traditionelle produktionsmetode og beskrevet i produktspecifikationen.

b) Maksimumsudbytter

10 000 kg druer pr. hektar

6. Afgrænsning af det geografiske område

Det afgrænsede geografiske område med oprindelsesbetegnelsen »Niederösterreich« omfatter hele delstaten Niederösterreich i Østrig.

7. Primære druesorter

Zweigelt — Rotburger

Grüner Veltliner — Weißgipfler

Zweigelt — Blauer Zweigelt

8. Tilknytning til det geografiske område

I den østlige del af det tilstødende Kremstal går de stejle klippesider i Wachau over i løss-terrasser, som også findes i Traisental, i Kamptal og på Wagram. Der kan også findes vulkansk jord i Kamptal. Vejret er påvirket af det varme pannoniske klima i øst og af kølige luftstrømme fra Waldviertel.

Produktionsstrukturen i vinområdet Niederösterreich er kendetegnet ved familiedrevne vingårde, der hovedsageligt forarbejder druer fra deres egen produktion og i mange tilfælde også sælger direkte fra deres vingårde. Der er en stærk forbindelse mellem den udbredte turisme og vinindustrien. Nogle få store virksomheder (vingårde og vinproduktionskooperativer) supplerer de familiedrevne bedrifter. Næsten 80 % af den vin, der produceres i vindyrkningsområdet Niederösterreich, er hvidvin. Rødvin produceres også, men hovedsageligt i den del af Niederösterreich, der påvirkes af det pannoniske klima syd og øst for Wien. Frugtagtige Zweigelt- og krydrede Blaufränkisch-vine er fremherskende. Hvidvinene spænder fra friske, frugtagtige vine, såsom den karakteristisk pebrede Grüner Veltliner, til kraftfulde, rige vine, lagret i traditionelle træfade/barriquefade. Det forvitrede grundfjeld og den vulkanske jord producerer mineralske, krydrede vine, mens løssaflejringerne på terrasserne giver en rund og mere fyldig type vin. Det varme pannoniske klima og den kølige luft fra Waldviertel, der giver kølige nætter, skaber en temperaturforskel mellem dag og nat, som giver vinene en stærk syrestruktur.

9. Vigtige yderligere betingelser (emballering, mærkning, andre krav)

Retlig ramme:

National lovgivning

Type yderligere betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

I henhold til den østrigske vinlov må en vin med oprindelsesbetegnelsen »Niederösterreich« kun markedsføres, hvis den har et officielt kvalitetskontrolnummer (Staatliche Prüfnummer). Denne regel gælder ikke for »Sekt« eller »Qualitätsschaumwein«. For at få et kvalitetskontrolnummer skal en prøve af hver vin, der markedsføres med oprindelsesbetegnelsen »Niederösterreich« (systematisk kontrol), underkastes analytiske og organoleptiske test. Smagstesten foretages af et officielt smagspanel. Et officielt smagspanel består af seks smagere og en formand. Prøverne anbringes anonymt foran smagerne. Testskemaet indeholder kun de oplysninger, der kræves til evalueringen, såsom den traditionelle betegnelse (»Qualitätswein«, »Spätlese« osv.), sorten og årgangen. Smagerne bruger deres erfaring og referencevine til at bedømme, om de vine, som de præsenteres for, er typiske med hensyn til variation, årgang og traditionel betegnelse og er omsættelige (fri for mangler). Smagsspørgsmålet besvares med ja eller nej. Hvis dommen er negativ, skal årsagerne til afslaget gives skriftligt. Prøven opfylder de sensoriske krav, hvis de fleste smagere har afgivet en positiv vurdering. Hvis lige mange i det første smagspanel afgiver en positiv og negativ vurdering af en bestemt prøve, indgives prøven til et andet panel. Hvis også lige mange i det andet panel afgiver en positiv og negativ vurdering, er det samlede testresultat negativt.

Link til produktspecifikationen

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUT L 9 af 11.1.2019, s. 2.